ছিটমহল আঙ্গরপোতার এক জঙ্গলে গিয়ে দেখা পেলাম গুটি জামের। অন্তত দশ রকম জামের দেখা পেয়েছি দেশের বিভিন্ন জায়গায়। কিন্তু বুটি জামের দেখা কোথাও পাইনি। মনে প্রশ্ন এলো, তাহলে এটি কি সেই হারানো দিনের ফল? আম, কাঁঠাল, পেয়ারা, লিচু, কলা, আনারস, পেঁপে, নারিকেল ও কুল-এ ন’টি আমাদের দেশের প্রধান ও প্রচলিত ফল; এগুলোকে আমরা সবাই চিনি। অনেকেই হয়ত চিনি আরও কিছু অপ্রধান ও স্বল্প আকারে চাষকৃত ফল সফেদা, কামরাঙ্গা, লটকন, আমড়া, বাতাবি লেবু, কদবেল, বেল, জলপাই, তাল, খেজুর, তেঁতুল, জাম, জামরুল, আমলকী, বাঙ্গি, তরমুজ পেয়ারা ইত্যাদি ফলকে। কিন্তু অনেকেই চিনিনা লুকলুকি, ডেউয়া, ডেফল, করমচা, জংলী বাদাম, কাঠ বাদাম, কাজু বাদাম, গোলাপ জাম, তুঁত, তিনকরা, সাতকরা, আদা জামির, জামির, মনফল, অরবরই, আশফল, তারকা ফল, গাব, বিলাতি গাব, আতা শরিফা, কাউফল, তৈকর, লালিম, চালতা, ডুমুর, বৈঁচি, টক আতা, পানি ফল, সিঙ্গাড়া ফল, জিলাপি ফল, পদ্ম ফল, মাখনা, রুটি ফল, বকুল, ফলসা, ট্যাংফল, চুকুর, পাদ ফল, চিকান, পানকি চুনকি, টুকটুকি বা টাকিটাকি, বিলিম্বি, ডালিম, ক্ষুদিজাম ইত্যাদি ফলকে। এ ফলগুলোর অধিকাংশই এখন বিপন্ন। বসত বাড়িতে দু’একটি গাছ রয়েছে, বনে জঙ্গলেও কিছু আছে। অথচ পুষ্টি মানে এমনকি স্বাদ বৈচিত্র্যে এসব ফলের কোনো তুলনা হয় না। কেননা, এক এক ফলের স্বাদ ও পুষ্টিগুণ এবং ভেষজ মূল্য এক এক রকম। অথচ এক রকম অবহেলা করেই আমরা আমাদের এসব ফলকে হারাতে বসেছি। তবে আমাদের সৌভাগ্য যে, এখনো অল্প স্বল্প হলেও এর অনেক ফলই দেশের মাটিতে টিকে আছে।